SKRIFTLIG FORESPØRGSEL E-0846/00

af Marie-Arlette Carlotti (PSE) til Kommissionen

(21. marts 2000)

Om: Den Europæiske Unions aktion mod miner

Kommissionen har vedtaget et forslag til forordning om personelminer.

- På budgetområdet har den horisontale budgetpost B7-661 fået styrket sin berettigelse. Vil det sige, at samtlige handlingsplaner for miner udelukkende skal finansieres over denne budgetpost?

Under henvisning til den særlige fremgangsmåde, der anvendes med hensyn til ngo'ernes humanitære indsats for minerydning, som især prioriterer integreringen af minerydning i en global udviklingsstrategi, hvilke foranstaltninger vil der da blive truffet for at sikre ngo'ernes reelle adgang til Unionens midler?

- Med henblik på iværksættelsen af Den Europæiske Unions aktioner mod personelminer er støtten betinget af princippet om undertegnelse af Ottawa-konventionen og overholdelse af dens betingelser. Der er til dette princip knyttet undtagelser, når det drejer sig om hjælp til ofre, samt et forslag om hjælp med gennemførelse af konventionens bestemmelser til de lande, der ansøger herom.

Hvad er kriterierne og vilkårene for dette, som ikke bør medføre at en række sårbare samfund skal lide dobbelt på grund af disse bestemmelser?

- Hvilken plads er der inden for rammerne af en styrkelse af EU's aktioner til fordel for gennemførelsen af konventionen og dens anvendelse overalt i verden givet personelminer i den politiske dialog med Unionens partnere og især med ansøgerlande?

Svar afgivet på Kommissionens vegne af Christopher Patten

(26. april 2000)

1. Den meddelelse og det forslag til forordning, som Kommissionen for nylig har fremlagt, tager dels sigte på formulering af en mere aktiv og sammenhængende politik fra Unionens side på området for bekæmpelse af personelminer, dels på at give budgetpost B7-661, som Parlamentet indførte i 1996, men som hidtil har savnet sit retsgrundlag, den nødvendige lovhjemmel samt et såvel horisontalt som specifikt sigte.

Det planlagte tiltag er baseret på formuleringen af en samlet politisk ramme om Unionens indsats på området for personelminer, inden for hvilken der træffes de nødvendige sektorspecifikke og geografiske foranstaltninger. Disse kan dels finansieres tværgående, dels via de allerede bestående, geografisk afgrænsede programmer. Ved hjælp af denne fremgangsmåde vil man kunne integrere en række aktioner af fælles interesse for alle minerydningsaktiviteter i den samlede strategi, f.eks. systematiske planer for vurdering af gennemførte eller igangværende operationer, vurdering af behovene og af de berørte befolkningsgrupper og det nødvendige minerydningspersonale, udarbejdelse af regionale, flerårige programmer, verificering af målene, rationalisering af instrumenter og interventioner og sikring af sammenhæng mellem Unionens foranstaltninger og den indsats, der gøres i medfør af Ottawa-konventionen.

Så snart forordningen er vedtaget, vil der kunne foretages en flerårig programmering af minerydningsaktiviteterne. Denne vil blive baseret på de generelle politiske retningslinjer og kommer til at omfatte såvel de tværgående aktiviteter som dem, der er knyttet sammen med bestemte lande eller regioner. Det flerårige program vil blive offentliggjort og vil dermed være tilgængeligt for alle ikke-statslige organisationer. Disse er allerede nu direkte eller indirekte de væsentligste modtagere af fællesskabsmidlerne. Til udførelse af de flerårige projekter påregnes der også indgået en række partnerskabsaftaler.

2. Med hensyn til de kriterier, der skal anvendes ved ydelse af bistand til befolkningsgrupper, der er ofre for personelminer, men som bor i lande, der ikke har undertegnet Ottawa-konventionen, vil Kommissionen sørge for at verificere en række faktorer, undertiden en enkelt faktor, undertiden flere sammenhængende faktorer; som det allerede fremgår af forespørgslen, vil det primært være oplysninger om forholdene for den berørte befolkningsgruppe, som et land anmoder om minerydningshjælp til, det pågældende lands praksis med hensyn til fremstilling, oplagring og salg af miner, hvorvidt det ønsker hjælp til tiltrædelse af konventionen og en verificering af, at det ikke forfølger kommercielle eller videnskabelige mål i forbindelse med formidlingen af en sådan hjælp. I visse tilfælde er det også vigtigt at kende den dybereliggende årsag til placeringen af miner (eller andre eksplosive anordninger). Denne liste over væsentlige elementer, der skal undersøges, er ikke udtømmende, men giver et vist overblik over den fremgangsmåde, som Kommissionen foreslår anvendt.

3. Denne fremgangsmåde vil naturligvis afspejle sig i diverse politiske dialoger såvel med ansøgerlandene som med tredjelande. Forslaget til forordning, som ikke er begrænset til personelminer, men også omfatter andre eksplosive anordninger, tager tillige sigte på problemerne omkring oplagring og ophobning af denne form for materiel. Kommissionen vil udnytte enhver mulighed for samarbejde med tredjelande med henblik på at fremskynde udryddelsen af denne svøbe, både gennem en bedre samordning af de respektive politikker og gennem udviklingen af bedre midler og strategier.